## Zakon o izmjenama i dopunama Zakona o lovu

### NN 29/1999 (26.3.1999.), Zakon o izmjenama i dopunama Zakona o lovu

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O LOVU**

Proglašavam Zakon o izmjenama i dopunama Zakona o lovu, koji je donio
Zastupnički dom Hrvatskoga državnog sabora na sjednici 12. ožujka 1999.

Broj: 081-99-575/1
Zagreb, 18. ožujka 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O LOVU**

Članak 1.

U Zakonu o lovu ("Narodne novine", br. 10/94., 5/95., 25/96., 33/97.
i 44/98.) članku 2. dodaje se točka 16. koja glasi:

"16. Lovozakupnik - pravna ili fizička osoba koja je pravo lova
u zajedničkom lovištu stekla zakupom."

Članak 2.

Članak 3. mijenja se i glasi:

"(1) Divljač, u smislu ovoga Zakona, jesu životinjske vrste:

A. Krupna divljač

jelen obični (Cervus elaphus L.)

jelen lopatar (Dama dama L.)

jelen aksis (Axis axis L.)

srna obična (Capreolus capreolus L.)

divokoza (Rupicapra rupicapra L.)

muflon (Ovis aries musimon Pall.)

svinja divlja (Sus scrofa L.)

medvjed mrki (Ursus arctos L.)

B. Sitna divljač

jazavac (Meles meles L.)

mačka divlja (Felis silvestris Schr.)

kuna bjelica (Martes foina EHR.)

kuna zlatica (Martes martes L.)

lasica mala (Mustela nivalis L.)

dabar (Castor fiber L.)

zec obični (Lepus europaeus Pall.)

kunić divlji (Oryctolagus cuniculus L.)

puh veliki (Myoxus glis L.)

lisica (Vulpes vulpes L.)

čagalj (Canis aureus L.)

tvor (Mustela putorius L.)

mungos (Herpestes ishneumon L.)

kunopas (Nyctereutes procyonoides Gray)

tetrijeb ruševac (Lyrurus tetrix L.)

fazan-gnjetlovi (Phasianus sp. L.)

jarebice kamenjarke:

- grivna (Alectoris graeca Meissn.)

- čukara (Alectoris chucar)

trčka skvržulja (Perdix perdix L.)

prepelice:

- pućpura (Coturnix coturnix L.)

- virđinijska (Coturnix virginiana L.)

šljuke:

- bena (Scolopax rusticola L.)

- kokošica (Gallinago gallinago L.)

golub divlji:

- grivnjaš (Columba palumbus L.)

- pećinar (Columba livia Gmelin)

guske divlje:

- glogovnjača (Anser fabalis Latham.)

- lisasta (Anser albifrons Scopoli.)

patke divlje:

- gluhara (Anas platyrhynchos L.)

- glavata (Aythya ferina L.)

- kreketaljka (Anas strepera L.)

- krunasta (Aythya fuligula L.)

- lastarka (Anas acuta L.)

- pupćanica (Anas querquedula L.)

- žličarka (Anas clypeata L.)

- kržulja (Anas crecca L.)

liska crna (Fulica atra L.)

vrana siva (Corvus corone cornix L.)

vrana gačac (Corvus frugilegus L.)

čavka zlogodnjača (Coloeus monedula L.)

svraka (Pica pica L.)

šojka kreštalica (Garrulus glandarius L.)

(2) Mačka divlja (Felis silvestris Schr.) i puh veliki (Myoxus glis
L.) u smislu ovoga Zakona ne smatraju se divljači na području gdje su zaštićene
propisima o zaštiti pojedinih životinjskih vrsta.

(3) Ako se na teritoriju Republike Hrvatske pojavi ili unese životinjska
vrsta (introdukcija, reintrodukcija) ministar poljoprivrede i šumarstva
(u daljnjem tekstu: ministar) uz prethodnu suglasnost Državne uprave za
zaštitu prirode i okoliša odredit će smatra li se ona divljači u smislu
ovoga Zakona."

Članak 3.

U članku 8. stavku 2. točka 3. mijenja se i glasi:

"3. zaštićene dijelove prirode, ako je posebnim propisima o njima
zabranjen lov,".

Članak 4.

U članku 15. stavak 2. mijenja se i glasi:

"(2) Dok pravo lova u državnim lovištima ne stekne pravna ili fizička
osoba, u skladu s ovim Zakonom, ministarstvo će provjeriti izvršavanje
prava lova u tim lovištima pravnoj ili fizičkoj osobi koja koristi zemljište
u državnom vlasništvu, znanstveno-istraživačkim i znanstveno-nastavnim
ustanovama, odnosno pravnim osobama koje obavljaju djelatnost od interesa
za Republiku Hrvatsku."

Iza stavka 2. dodaje se stavak 3. koji glasi:

"(3) U uzgajalištima divljači na zemljištu u vlasništvu države
iz članka 9. stavka 6. ovoga Zakona, izvršavanje prava lova ministarstvo
može povjeriti korisniku zemljišta uz naknadu, koja se utvrđuje sukladno
odredbama članka 22. stavka 2. ovoga Zakona."

Članak 5.

U članku 17. stavku 2. riječi: "zajedničkom lovištu." zamjenjuju
se riječima: "lovištu, odnosno lovištima prema odredbama članka 2.
točke 6., članka 8. stavka 1. i članka 10. ovoga Zakona."

Članak 6.

U članku 18. stavku 2. na kraju prve rečenice briše se točka i dodaju
riječi: "i uz prethodnu suglasnost ministra".

U stavku 3. na kraju rečenice briše se točka i dodaju riječi: "i
uz prethodnu suglasnost ministra."

Članak 7.

U članku 21. stavku 1. riječi: "Vlada Republike Hrvatske"
zamjenjuju se riječju: "ministarstvo".

U stavku 2. riječi: "Vlada Republike Hrvatske na prijedlog ministarstva."
zamjenjuju se riječima: "ministarstvo nakon pribavljenog mišljenja
predstavničkog tijela županije, odnosno Grada Zagreba na čijem se području
nalazi lovište za koje se daje koncesija prava lova."

U stavku 3. riječi: "stavka 2. i 3." zamjenjuju se riječima:
"stavka 4.".

Članak 8.

U članku 22. stavak 1. briše se.

Dosadašnji stavak 2. postaje stavak 1.

Iza stavka 1. dodaje se stavak 2. koji glasi:

"(2) U slučajevima kad nema lovnogospodarske osnove, početni iznos
naknade za koncesiju prava lova određuje se u vrijednosti od 50% godišnjega
odstrela divljači planiranog prema mogućem broju divljači iz akta o ustanovljenju
lovišta, obračunate po tržnim cijenama."

Članak 9.

Članak 26. mijenja se i glasi:

"Uplaćene naknade za koncesiju prava lova obračunavaju se i raspoređuju
na način:

1. 90% sredstava raspoređuje se na ime naknade vlasnicima bez prava
lova razmjerno površini koja je obuhvaćena lovištem za koje se uplaćuje
naknada.

2. 10% sredstava prihod su Republike Hrvatske koji se vodi na posebnom
računu ministarstva za troškove provođenja ovoga Zakona."

Članak 10.

U članku 27. stavku 1. briše se točka i dodaju se riječi: "i uvjeta
zaštite prirode ako su određeni".

U stavku 4. u prvoj rečenici postotak: "10%" zamjenjuje se
postotkom: "50%", a zadnja rečenica briše se.

Članak 11.

Članak 28. mijenja se i glasi:

"(1) S ponuđačem koji je uspio u nadmetanju (u daljnjem tekstu:
lovozakupnik) župan, odnosno gradonačelnik Grada Zagreba sklapa ugovor
o zakupu zajedničkog lovišta u pisanom obliku za razdoblje valjanosti lovnogospodarske
osnove, koji obvezno sadrži odredbe o:

- nazivu i veličini lovišta,

- trajanju zakupa,

- obliku, visini i dospjelosti lovozakupnine,

- drugim obvezama i pravima utvrđenim propisima o lovu.

(2) Lovnogospodarska osnova prilaže se ugovoru.

(3) Lovozakupnik je obvezan:

1. osiguravati financijska sredstva za provedbu lovnogospodarske osnove,
za štete na divljači i lovištu i naknadu štete koju čini divljač (osiguranjem
kod osiguravajućeg zavoda, pologom kod banke, hipotekom na nekretnine i
sl.),

2. da ima stručnu službu odnosno stručnjaka za provedbu lovnogospodarske
osnove,

3. da ima organiziranu lovočuvarsku službu,

4. da ima lovačke pse odgovarajuće pasmine za lovište koje uzima u zakup
koji su registrirani kod Hrvatskoga kinološkog saveza i imaju položen radni
ispit,

5. da ima lovačkog psa osposobljenog za praćenje krvnog traga ili krvosljednika
s položenim ispitom, ako u lovištu koje uzima u zakup ima predviđen odstrel
krupne divljači.

(4) Osim uvjeta iz stavka 3. ovoga članka, lovozakupnik koji je pravna
osoba obvezno stavlja na uvid ispravu iz koje je vidljivo da je registrirana
za obavljanje lova.

(5) Lovozakupnik je obvezan platiti troškove izrade lovnogospodarske
osnove u roku 30 dana od dana sklopljenog ugovora o zakupu zajedničkog
lovišta.

(6) Sredstva iz stavka 5. ovoga članka i godišnji iznos lovozakupnine
uplaćuju se u korist posebnog računa proračuna.

(7) Ugovor iz stavka 1. ovoga članka može se na zahtjev lovozakupnika
produljiti najkasnije u roku od tri mjeseca prije proteka vremena zakupa
za isto razdoblje koje je tim ugovorom bilo utvrđeno."

Članak 12.

Članak 29. mijenja se i glasi:

"(1) Lovozakupnik je obvezatan do 1. ožujka platiti 50% iznosa
godišnje lovozakupnine za iduću lovnu godinu, a preostali iznos lovozakupnine
zaključno do 30. rujna tekuće godine.

(2) Ako lovozakupnik ne postupi sukladno stavku 1. ovoga članka, smatrat
će se da je ugovor o zakupu jednostrano raskinut.

(3) U slučaju iz stavka 2. ovoga članka objavit će se nadmetanje za
davanje odnosnoga zajedničkog lovišta u zakup u roku 45 dana od dana raskida
ugovora.

(4) Za sve uplate lovozakupnina nakon proteka rokova iz stavka 1. ovoga
članka obračunat će se zatezne kamate prema propisima koji se odnose na
prikupljanje sredstava za državni proračun.

(5) Dok zajedničko lovište nije u zakupu, zabranjen je lov divljači,
a na tim površinama mjere uzgoja i zaštite divljači provodi nadležno upravno
tijelo, ili pravna, odnosno fizička osoba koju na to ovlasti."

Članak 13.

U članku 31. stavku 2. dodaje se točka 3. koja glasi:

"3. ako se lovozakupnik služi pravom lova protivno ugovoru o zakupu
lovišta i uvjetima zaštite prirode ukoliko su određeni."

Članak 14.

U članku 32. dodaje se stavak 4. koji glasi:

"(4) Propis o utvrđivanju negativne razlike divljači, lovnotehničkih
i lovnogospodarskih objekata te način obračuna vrijednosti donosi ministar."

Članak 15.

Članak 33. mijenja se i glasi:

"Zajedničko lovište ne može se dati u podzakup."

Članak 16.

Članak 34. mijenja se i glasi:

"(1) Ovlaštenik prava lova u vlastitom lovištu može svoje pravo
lova u lovištu ili dijelu lovišta, kojemu površina nije manja od površine
određene člankom 9. stavcima 2., 3., odnosno 4. ovoga Zakona, dati u zakup
ili podzakup pravnoj, odnosno fizičkoj osobi koja ispunjava uvjete iz članka
27. stavka 3. i članka 28. stavka 3. i 4. ovoga Zakona.

(2) U slučaju iz stavka 1. ovoga članka ovlaštenik prava lova obavještava
nadležno upravno tijelo o davanju tog lovišta u zakup ili podzakup."

Članak 17.

Članak 35. mijenja se i glasi:

"Sredstva uplaćena po lovištu na poseban račun proračuna po osnovi
lovozakupnina iz članka 14. i članka 28. stavka 6. ovoga Zakona, obračunavaju
se i raspoređuju na način:

1. 80% sredstava raspoređuje se za naknade vlasnicima bez prava lova
razmjerno površini koja je obuhvaćena lovištem za koje se uplaćuje lovozakupnina,

2. 20% sredstava ostaje na posebnom računu proračuna županije odnosno
Grada Zagreba za troškove provođenja ovoga Zakona u svezi s ustanovljenjem
zajedničkih lovišta, davanjem u zakup zajedničkih lovišta, zaštitom i čuvanjem
lovišta koja nisu u zakupu, zaštitom divljači na površinama izvan lovišta
i drugim."

Članak 18.

U članku 36. stavku 2. riječi: "Vlada Republike Hrvatske na prijedlog
ministarstva" zamjenjuju se riječju: "ministarstvo".

Članak 19.

U članku 37. stavku 1. riječi: "Vlada Republike Hrvatske"
zamjenjuje se riječju: "ministarstvo".

Iza stavka 4. dodaje se stavak 5. koji glasi:

"(5) U slučajevima kad nema lovnogospodarske osnove početna cijena
lovozakupnine određuje se u vrijednosti od 50% godišnjeg odstrela divljači
planiranog prema mogućem broju divljači iz akta o ustanovljenju lovišta,
obračunate po tržnim cijenama."

Članak 20.

Članak 38. mijenja se i glasi:

"(1) Na temelju odluke o izboru najpovoljnije ponude ministar i
podnositelj ponude sklapaju ugovor o zakupu državnog lovišta u pisanom
obliku.

(2) Ugovor iz stavka 1. ovoga članka može se na zahtjev lovozakupnika
produljiti najkasnije u roku od tri mjeseca prije proteka vremena zakupa
za isto razdoblje koje je tim ugovorom bilo utvrđeno pod uvjetom da se
je ovlaštenik prava lova služio pravom lova sukladno tom ugovoru i provodio
mjere i radnje propisane ovim Zakonom i propisima donesenih na temelju
njega.

(3) Odredbe članka 23., 24., 25., 27. stavka 3. i 4., članka 28. stavka
2., 3. i 4. i članka 29., 30., 31. i 32. ovoga Zakona odgovarajuće se primjenjuju
i na zakup državnih lovišta.

(4) Državno lovište ne može se dati u podzakup."

Članak 21.

Članak 39. mijenja se i glasi:

"Uplaćene lovozakupnine za državna lovišta obračunavaju se i raspoređuju
u skladu sa člankom 26. ovoga Zakona."

Članak 22.

U članku 41. stavku 2. briše se točka i dodaju riječi: "ne narušavajući
pritom prirodne odnose među vrstama."

Članak 23.

U članku 42. stavku 2. riječi: "ustanovljenja lovišta" zamjenjuju
se riječima: "sklapanja ugovora o koncesiji prava lova, odnosno ugovora
o zakupu lovišta".

Članak 24.

U članku 43. iza stavka 2. dodaje se stavak 3. koji glasi:

"(3) Iznimno od stavka 2. ovoga članka na uzgajalište divljači
u vlasništvu države na odgovarajući način primjenjuju se odredbe članka
42. stavka 2. ovoga Zakona."

Članak 25.

Članak 44. mijenja se i glasi:

"(1) Divljač na površinama zemljišta izvan lovišta i na površinama
iz članka 8. stavka 2. točke 1., 4., 5. i 6. ovoga Zakona zaštićuje se
u skladu s programom zaštite divljači.

(2) Program iz stavka 1. ovoga članka donosi nadležni ured na čijem
području se nalaze površine izvan lovišta.

(3) Iznimno od stavka 2. ovoga članka, u slučajevima kad se radi o neprekinutom
zemljištu jednog vlasnika površine veće od 100 ha, program zaštite divljači
donosi vlasnik, odnosno pravna ili fizička osoba koja koristi to zemljište,
u skladu s odredbom članka 46. ovoga Zakona.

(4) Programe iz stavka 2. i 3. ovoga članka odobrava ministar u roku
90 dana od dana dostave prijedloga programa zaštite divljači."

(5) Osobe i tijela iz stavaka 2. i 3. ovoga članka obvezne su donijeti
programe zaštite divljači u roku od 90 dana od dana ustanovljenja lovišta,
odnosno od dana utvrđivanja promjene na površinama iz članka 8. stavka
2. točke 1., 4., 5. i 6. ovoga Zakona."

Članak 26.

U članku 45. stavku 1. umjesto točke stavlja se zarez i dodaju riječi:
"te odredbama Zakona o zaštiti prirode."

Članak 27.

U članku 46. riječi: "stočarskog smjera" brišu se.

Članak 28.

U članku 49. riječi: "Ministarstva graditeljstva i zaštite okoliša"
zamjenjuju se riječima: "Državne uprave za zaštitu prirode i okoliša".

Članak 29.

U članku 51. stavak 2. briše se.

Dosadašnji stavak 3. postaje stavak 2.

Članak 30.

U članku 56. stavci 2. i 3. mijenjaju se i glase:

"(2) Poslove stručne službe za provedbu lovnogospodarske osnove
može obavljati osoba s najmanje srednjom stručnom spremom šumarskoga, veterinarskog
ili poljoprivrednog smjera."

"(3) Lovočuvarsku službu obavlja lovočuvar."

Članak 31.

U članku 57. stavku 1. briše se točka "2.".

Dosadašnje točke "3., 4., 5., 6., 7., 8. i 9." postaju točke
"2., 3., 4., 5., 6., 7. i 8."

Članak 32.

U članku 58. stavku 4. riječi: "Ministarstva graditeljstva i zaštite
okoliša" zamjenjuju se riječima: "Državne uprave za zaštitu prirode
i okoliša".

Članak 33.

Članak 59. mijenja se i glasi:

"Divljač koja se uzgaja u uzgajalištu može se loviti cijele godine
isključivo u svrhu reprodukcije i napučivanja lovišta, a odstreljivati
u skladu s propisom iz članka 58. stavka 4. ovoga Zakona."

Članak 34.

U članku 63. stavku 1. točke 7., 8. i 9. mijenjaju se i glase:

"7. zvijerima,

8. lukom i strijelom, samostrelom i sličnim napravama,

9. primamljivanjem hranom, vodom ili drugim sredstvima, osim divlje
svinje, medvjeda, lisice, čaglja, kune, tvora i mungosa na mečilištima."

Stavak 3. mijenja se i glasi:

"(3) Lisicu, tvora, mungosa, puha i kune dopušteno je loviti stupicama
i klopkama za tu namjenu, u skladu s lovnogospodarskom osnovom."

Stavci 4. i 5. brišu se.

Stavak 6. koji postaje stavak 4. mijenja se i glasi:

"(4) Osobi koja ima položen sokolarski ispit dopušten je lov pticama
grabljivicama iz umjetnog uzgoja upisanima u upisniku kojega vodi Hrvatski
sokolarski savez, na temelju dopuštenja Državne uprave za zaštitu prirode
i okoliša i ovlaštenika prava lova."

Stavak 7. koji postaje stavak 5. mijenja se i glasi:

"(5) Sokolarski ispit polaže se pred povjerenstvom kojeg imenuje
Hrvatski sokolarski savez."

Stavak 8. koji postaje stavak 6. mijenja se i glasi:

"(6) Program o polaganju sokolarskog ispita i propis o načinu lova
s pticama grabljivicama (sokolarenje) donosi ministar."

Članak 35.

U članku 65. stavci 1., 2. i 3. mijenjaju se i glase:

"(1) Divljač je dopušteno odstreljivati samo oružjem prikladnim
za obavljanje lova.

(2) Krupnu divljač dopušteno je odstreljivati samo iz pušaka s užljebljenom
cijevi uz uporabu streljiva sa zrnom konstruiranim za obavljanje lova a
čija je energija, kalibar i težina primjerena snazi i otpornosti divljači.

(3) Divlje svinje iznimno je dopušteno odstreljivati kuglom iz dugog
oružja s glatkom cijevi ako je to oružje u kalibru 16, 12 ili 10."

Stavak 5. briše se.

Stavak 6. koji postaje stavak 5. mijenja se i glasi:

"(5) Uporabu oružja i streljiva prikladnog za obavljanje lova propisat
će ministar."

Članak 36.

U članku 66. stavak 3. mijenja se i glasi:

"(3) Vrstu, broj i način korištenja pasa za lov u određenom području
na pojedinu vrstu divljači, te davanje uvjerenja o položenom radnom ispitu
i osposobljenosti za praćenje krvnog traga za lovačke pse iz stavka 1.
ovoga članka propisuje ministar."

Stavak 4. briše se.

Članak 37.

U članku 67. stavak 1. mijenja se i glasi:

"(1) Divljač smije loviti osoba koja je položila lovački ispit
i ima lovnu kartu, uz prethodno pisano dopuštenje ovlaštenika prava lova."

Iza stavka 4. dodaje se stavak 5. koji glasi:

"(5) Oblik, sadržaj, način izdavanja i rok važenja lovne karte
propisuje ministar."

Članak 38.

U članku 68. dodaje se novi stavak 2. koji glasi:

"(2) Divljač je zabranjeno loviti i primamljivati hranom, vodom
i ostalim sredstvima u pojasu 300 metara od granice posebno zaštićenih
dijelova prirode iz članka 8. stavka 2. točke 3. ovoga Zakona."

Članak 39.

U članku 69. stavak 1. mijenja se i glasi:

"(1) Trofeji divljači, koji podliježu vrednovanju sukladno propisu
kojeg donosi ministar, moraju se ocijeniti."

Stavak 9. mijenja se i glasi:

"(9) Propis o načinu ocjenjivanja, vođenju evidencije o trofejima
divljači, te obrazac trofejnog lista i izvješća o ocijenjenim trofejima
donosi ministar."

Članak 40.

U članku 71. stavak 3. mijenja se i glasi:

"(3) Lovačkom ispitu može pristupiti osoba s navršenih 18 godina
života."

Članak 41.

U članku 87. stavku 2., članku 92. stavku 1. i članku 93. stavku 1.
riječ: "ministarstvo" zamjenjuje se riječima: "Državni inspektorat".

Članak 42.

U članku 88. stavku 2., članku 89. stavku 2. i članku 90. stavku 2.
riječ: "ministar" zamjenjuje se riječima: "glavni inspektor
Državnog inspektorata".

Članak 43.

U članku 92. stavku 2. iza točke 10. dodaje se točka 11. koja glasi:

"11. podnosi prijave, odnosno zahtjeve za pokretanje kaznenog,
odnosno prekršajnog postupka zbog povrede odredaba ovoga Zakona i propisa
donesenih na temelju njega,"

Dosadašnje točke 11. i 12. postaju točke 12. i 13.

Članak 44.

U članku 93. stavku 1. točki 1. brojka: "12." zamjenjuje se
brojkom: "13.".

Članak 45.

U članku 95. stavku 1. točki 1. riječi: "ili uzme u podzakup protivno
odredbi članka 33. stavka 1. ovoga Zakona" zamjenjuju se riječima:
"u podzakup protivno odredbi članka 33. ovoga Zakona".

U točki 2. riječi: "i članak 51. stavak 2." brišu se.

U točki 9. riječ: "zaposlenog" briše se.

U točki 10. riječi: "članak 56." zamjenjuje se riječima: "članak
58.".

Članak 46.

U članku 96. stavku 1. točki 2. u zagradi brojka: "3." zamjenjuje
se brojkom: "2.".

Članak 47.

U članku 97. stavku 1. točka 6. mijenja se i glasi:

"6. ako lovi divljač pticama grabljivicama, a nema sokolarski ispit,
odnosno nema dopuštenje ovlaštenika prava lova (članak 63. stavak 4.)".

Članak 48.

U članku 100. stavku 1. točki 3. iza riječi: "ispita" dodaju
se riječi: "i lovne karte".

Članak 49.

U članku 101. riječi: "Narodne banke Hrvatske" zamjenjuju
se riječima: "Hrvatske narodne banke".

Članak 50.

Članak 103. mijenja se i glasi:

"(1) Ugovori o davanju lovišta na gospodarenje sklopljeni na temelju
Zakona o lovstvu ("Narodne novine", br. 32/73., 8/76., 25/76.
i 26/93.), osim odredaba koje uređuju visinu lovozakupa, bez obzira na
rok njihova važenja, ostaju na snazi do sklapanja novih ugovora prema odredbama
ovoga Zakona.

(2) Lovozakupnina iz stavka 1. ovoga članka određuje se u visini vrijednosti
50% godišnjeg odstrela divljači planiranog prema mogućem broju divljači
iz akta o ustanovljenju lovišta, obračunate po tržnim cijenama.

(3) Stupanjem na snagu ovoga Zakona prenose se sva prava i obveze zakupnika
lovišta prema članku 11. ovoga Zakona na pravne osobe koje gospodare lovištima
temeljem ugovora iz stavka 1. ovoga članka.

(4) Ugovori o podzakupu zajedničkih lovišta sklopljeni do stupanja na
snagu ovoga Zakona ostaju na snazi do isteka roka na koji je taj ugovor
sklopljen."

Članak 51.

Članak 104. briše se.

Članak 52.

Članak 106. mijenja se i glasi:

"Ako se izjašnjavanjem osoba iz članka 5. stavka 1. točke 1. i
2. ovoga Zakona površine postojećih lovišta smanje za više od 20%, nadležno
tijelo ustanovit će lovište odnosno lovišta, u roku od 90 dana od saznanja
za promjenu."

Članak 53.

Članak 107. mijenja se i glasi:

"Programi zaštite divljači iz članka 25. ovoga Zakona, za površine
zemljišta utvrđene do stupanja na snagu ovoga Zakona, dostavit će se ministru
na odobrenje u roku 90 dana od dana stupanja na snagu ovoga Zakona."

Članak 54.

Članak 108. briše se.

Članak 55.

Članak 109. briše se.

Članak 56.

Članak 110. briše se.

Članak 57.

Članak 112. mijenja se i glasi:

"(1) Propise za koje je po ovom Zakonu ovlašten, ministar će donijeti
u roku 6 mjeseci od dana stupanja na snagu ovoga Zakona.

(2) Divljač je dopušteno loviti bez lovne karte do 1. travnja 2000."

Članak 58.

Članak 114. briše se.

Članak 59.

Članak 115. briše se.

Članak 60.

U svim odredbama ovoga Zakona riječi: "komisije" i "pismeno"
u određenom rodu, broju i padežu zamjenjuju se riječima: "povjerenstvo"
i "pisano" u odgovarajućem rodu, broju i padežu.

Članak 61.

Postupci započeti do stupanja na snagu ovoga Zakona dovršit će se prema
odredbama ovoga Zakona.

Članak 62.

Danom stupanja na snagu ovoga Zakona prestaje važiti Uredba o izmjenama
i dopunama Zakona o lovu ("Narodne novine", br. 44/98.).

Članak 63.

Ovaj Zakon stupa na snagu osmoga dana od dana objave u "Narodnim novinama".

Klasa: 323-02/94-01/05
Zagreb, 12. ožujka 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Zakon, NN 29/1999-583